तीसरी तिमाही में बढ़ेंगी नियुक्ति गतिविधियां : सर्वे  
भारतीय कंपनियों में चालू वित्तवर्ष की तीसरी तिमाही (अक्टूबर-दिसंबर) के दौरान नियुक्ति गतिविधियों में सुधार होगा।
भारतीय कंपनियों में चालू वित्तवर्ष की तीसरी तिमाही (अक्टूबर-दिसंबर) के दौरान नियुक्ति गतिविधियों में सुधार होगा। माईहाइरिंगक्लब.कॉम के एक सर्वेक्षण में यह अनुमान लगाया गया है। देश का शुद्ध रोजगार परिदृश्य तीसरी तिमाही के लिए 27 प्रतिशत रहा है। यह नियुक्ति इच्छा का संकेतक है।  तिमाही दर तिमाही आधार पर परिदृश्य में हालांकि 9 प्रतिशत अंक का ही सुधार हुआ है, पर सालाना आधार पर यह 12 प्रतिशत अंक सुधरा है। सर्वेक्षण में करीब 2,600 नियोक्ताओं को शामिल किया गया। इसमें कहा गया है कि सभी नौ उद्योग वर्गों तथा देश के चारों क्षेत्रों में तिमाही के दौरान नियुक्तियों को लेकर सकारात्मक रुख है। हालांकि सालाना आधार पर कुछ उद्योग क्षेत्रों का रोजगार परिदृश्य घटा है।  माईहाइरिंगक्लब.कॉम के मुख्य कार्यकारी अधिकारी राजेश कुमार ने कहा कि आईटी और आईटी संबद्ध सेवा क्षेत्र अभी भी देखो और इंतजार करो की नीति अपना रहा है। वे वर्तमान वैश्विक परिदृश्य में ज्यादा खर्च नहीं करना चाहते। रिपोर्ट में कहा गया है कि बुनियादी ढांचा क्षेत्र का शुद्ध रोजगार परिदृश्य प्रभावी 21 प्रतिशत रहा है। यह पिछले वित्तवर्ष की इसी तिमाही में क्षेत्र के लिए शुद्ध रोजगार परिदृश्य से 27 प्रतिशत अंक अधिक है।  वहीं एफएमसीजी क्षेत्र का शुद्ध रोजगार परिदृश्य 19 प्रतिशत रहा है, जो पिछले साल की इसी अवधि से 10 प्रतिशत अंक अधिक है। बैंकिंग और वित्तीय सेवाओं का शुद्ध रोजगार परिदृश्य 18 प्रतिशत, जबकि रिटेल और दूरसंचार क्षेत्र का 14-14 प्रतिशत रहा है।